
    545400 SIGHIŞOARA
Str. Muzeului nr.7, Tel./Fax 0265 – 771278
H O T Ă R Â R E A NR. 195 
                                                            din 26 noiembrie 2020
privind intabularea dreptului de proprietate privată a Municipiului Sighișoara asupra unui imobil de natură teren, preluarea unui contract de închiriere și prelungirea acestuia

Consiliul Local al Municipiului Sighişoara, întrunit în ședință ordinară,
Luând act de proiectul de hotărâre, înregistrat cu nr. 27.355/11.11.2020 şi la Consiliul Local Sighișoara cu nr. 27.953/19.11.2020, de referatul de aprobare, înregistrat cu nr. 27.357/11.11.2020, al Primarului municipiului, în calitate de inițiator, calitate conferită de prevederile art. 136 alin. (1), coroborate cu cele ale art. 211 din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare;

Având în vedere cererea înregistrată la Municipiul Sighişoara cu nr. 21.008/02.09.2020, transmisă de doamna Albert Piroska, cu referire la preluarea contractului de închiriere pentru terenul pe care este edificat balconul apartamentului nr. 2, situat în Sighișoara, str. Rozelor nr. 12, de către actualii proprietari ai locuinței, respectiv Seracu Mihai George și Seracu Alexandrina, conform contractului de vânzare - cumpărare încheiat cu aceștia și autentificat de către Biroul Individual Notarial Urian Marcel Cosmin, prin încheierea de autentificare cu nr. 957/2019 din 06.06.2019;
Având în vedere cererea înregistrată la Municipiul Sighişoara cu nr. 27.807/17.11.2020, depusă de Seracu Mihai George și Seracu Alexandrina, prin care solicită preluarea contractului de închiriere pentru terenul pe care este edificat balconul apartamentului nr. 2, situat în Sighișoara, str. Rozelor nr. 12, de la actualii chiriași ai terenului, respectiv Albert Piroska, Albert Hugo și Albert Timar, întrucât potrivit contractului de vânzare - cumpărare încheiat și autentificat de către Biroul Individual Notarial Urian Marcel Cosmin, prin încheierea de autentificare cu nr. 957/2019 din 06.06.2019 sunt propietarii acestei construcții;

Având în vedere contractul de închiriere cu nr. 389/31.12.2010, astfel cum a fost modificat și completat prin actul adițional nr. 1/27.11.2015, prin care Municipiul Sighișoara, în calitate de proprietar/administrator a închiriat numiților Albert Piroska, Albert Hugo și Albert Timar, în calitate de chiriași suprafața de 8 mp. teren pe care este edificat un balcon, din terenul în suprafață de 225 mp. aferent blocului de locuințe situat în Sighișoara, str. Rozelor, nr. 12, înscris în C.F. vechi nr. 9523 cu nr. top. 3485/41; 

Dat fiind faptul că durata contractului de închiriere nr. 389/31.12.2010, astfel cum a fost modificat și completat prin actul adițional nr. 1/27.11.2015, încetează la data de 31.12.2020;

Având în vedere extrasul C.F. nr. 51427 (nr. C.F. vechi: 9523), potrivit căruia terenul înscris sub nr. top. 3485/41, în suprafață de 225 mp., aferent blocului de locuințe situat în Sighișoara, str. Rozelor, nr. 12, jud. Mureș, este proprietate a Statului Român;

Dat fiind faptul că terenul antemenționat se află pe raza unității administrativ - teritoriale și este cuprins în inventarul Municipiului Sighișoara în domeniul privat;

Având în vedere că, pentru clarificarea regimului juridic al acestui imobil de natură teren, se impune adoptarea unei hotărâri a Consiliului Local cu privire la rectificarea înscrierii în Cartea Funciară;

Având în vedere că, prin Decizia Înaltei Curți de Casație și Justiție nr. 22/26.09.2016 s-a stabilit că dispozițiile art. 26 din Legea fondului funciar nr. 18/1991, republicată, cu modificările și completările ulterioare, au fost abrogate prin intrarea în vigoare a art. 1138 din Legea nr. 287/2009 privind Codul civil, republicată, cu modificările și completările ulterioare, în ceea ce privește regimul juridic al terenurilor din intravilanul localităților;

Având în vedere prevederile deciziei mai sus amintită și în conformitate cu prevederile art. 36 alin. (1) din Legea fondului funciar nr. 18/1991, republicată, cu modificările și completările ulterioare, coroborate cu cele ale art. 1138 din Legea nr. 287/2009 privind Codul civil, republicată, cu modificările și completările ulterioare, terenurile aflate în proprietatea statului, situate în intravilanul localităților și care sunt în administrarea primăriilor, revin comunei, orașului sau, după caz, municipiului în a cărui rază administrativ - teritorială se află și intră în domeniul lor;

Având în vedere faptul că, Prefectul Județului Mureș a formulat acțiune în contencios administrativ în contradictoriu cu Consiliul Local al Municipiului Sighișoara, ce a făcut obiectul dosarului înregistrat la Tribunalul Mureș – Secția Contencios Administrativ și Fiscal cu nr. 44/102/2019, prin care a solicitat instanței să constate nelegalitatea art. 2 din Hotărârea Consiliului Local Sighișoara nr. 142/28.06.2018 privind intabularea dreptului de proprietate privată și publică a Municipiului Sighișoara asupra unor imobile – terenuri, și pe cale de consecință, anularea în parte a actului administrativ;

Ținând cont de soluțiile pronunțate în dosarul cu nr. 44/102/2019, având ca părți, Prefectul Județului Mureș, în calitate de reclamant și Consiliul Local al Municipiului Sighișoara, în calitate de pârât, cu precădere de Decizia Curții de Apel Târgu Mureș nr. 887/16.10.2019, definitivă, prin care, instanța a admis recursul formulat de Consiliul Local al Municipiului Sighișoara împotriva Sentinței nr. 192/23.04.2019, pronunțată de Tribunalul Mureș – Secția Contencios Administrativ și Fiscal, în dosarul nr. 44/102/2019, a casat în tot sentința atacată și în rejudecarea cauzei pe fond, a respins ca neîntemeiată acțiunea în contencios administrativ formulată de Prefectul Județului Mureș; 

Având în vedere considerentele reținute de instanța de recurs în motivarea deciziei pronunțate cu nr. 887/16.10.2019, respectiv: ”Curtea reţine că referirea legiuitorului la „regimul juridic” prevăzut de norma la care se face trimitere (art. 25 respectiv art. 26 din Legea 18/1991) nu implică urmarea procedurii specifice situaţiei moștenirilor vacante ci strict modalitatea de reglementare a situaţiei juridice a bunului care, la momentul publicării Legii 18/1991 stabilea persoana juridică căreia îi revenea calitatea de proprietar, instituţia care avea dreptul de administrare dar şi modalitatea de valorificare a bunului”,……. ” Din această perspectivă, soluţia judecătorului fondului de admitere a acţiunii pe motiv că aceste terenuri ar fi putut trece în proprietatea publică, sau după caz, în proprietatea privată a UAT Sighișoara și în administrarea consiliului local, numai în baza certificatului de vacanță succesorală eliberat de notarul public, este dată cu aplicarea greşită a dispoziţiilor art. 36 alineat 1 din legea 18/1991, dispoziție legală care se completează cu art. 26 alineat 1 din legea 18/1991 doar în ceea ce priveşte regimul juridic al terenului nu şi în ceea ce priveşte modalitatea concretă respectiv procedura de intrare a bunului în proprietatea UAT. ” ….”În ceea ce privește faptul că pârâtul Consiliul Local al Municipiului Sighișoara, nu a făcut dovada că terenurile menționate în anexa 1 la HCL 142/2018 erau în administrarea Primăriei Municipiului Sighișoara, la data intrării în vigoare a Legii 18/1991, Curtea achiesează la susţinerile recurentei în sensul că noţiunea de „administrare ” la care face referire art. 36 alineat 1 din legea 18/1991 nu are conţinutul prevăzut de art. 12 din Legea 213/1998 (act normativ ulterior), în sensul unui drept real principal derivat din dreptul de proprietate publică, o asemenea interpretare fiind de natură să golească de conţinut dispoziţiile art. 36 din legea 18/1991 raportat la cadrul juridic existent la momentul intrării în vigoare a acestui act normativ. Intervenţia legiuitorului prin art. 36 alineat 1 din Legea 18/1991 trebuie raportată tocmai la situația juridică din momentul intrării în vigoare a legii, respectiv la necesitatea de a se realiza o distincție, inexistentă anterior, între proprietatea Statului Român şi cea a unităţilor administrativ-teritoriale. Interpretând din această perspectivă noţiunea de „administrare ”a terenurilor de către autoritatea recurentă, Curtea reţine că este vorba despre o administrare în fapt, a unui bun care nici prin destinaţia sa şi nici prin reglementare legislativă nu poate fi considerat ca aparţinând domeniului public al Statului Român. Terenurile în cauză se află la dispoziţia UAT şi puteau eventual face obiectul unor cereri de restituire. Cu privire la acest ultim aspect, Curtea subliniază că referirile intimatei la eventualitatea unor cereri de restituire a terenurilor în baza legilor speciale de reparaţie nu pot fi reţinute în cauză, având un caracter general şi incert. În măsura în care autoritatea-reclamantă ar fi indicat în concret existenta unor cereri/litigii care să vizeze terenurile în cauză s-ar fi putut discuta despre prevalenţa principiului restituirii în natură.”… ”Curtea reţine că, din cuprinsul cărților funciare depuse la dosar rezultă că terenurile, la data intrării în vigoare a Legii 18/1991, erau înscrise în proprietatea Statului Român iar administrarea în fapt a acestora de către UAT nu a fost contestată în concret şi este confirmată atât de destinația acestora cât şi de actele juridice încheiate de recurentă cu privire la aceste terenuri.”;

Ținând cont și de soluțiile pronunțate în dosarul cu nr. 2020/102/2019, având ca părți Prefectul Județului Mureș, în calitate de reclamant și Consiliul Local al Municipiului Sighișoara, în calitate de pârât, având ca obiect tutelă administrativă prin care s-a solicitat constatarea nelegalității Hotărârii Consiliului Local Sighișoara nr. 96/29.05.2019 privind aprobarea închirierii directe a unor terenuri 
aferente construcțiilor, respectiv sentința civilă nr. 62/13.02.2020, pronunțată de Tribunalul Mureș, în dosarul nr. 2020/102/2019, prin care instanța de fond a respins ca neîntemeiată acțiunea formulată de reclamantul Prefectul Județului Mureș și Decizia Curții de Apel Târgu Mureș nr. 516/R/22.09.2020, pronunțată în dosarul nr. 2020/102/2019, definitivă, prin care instanța a respins recursul formulat de Prefectul Județului Mureș;  

Având în vedere faptul că imobilul – teren, în suprafață de 225 mp., situat în Municipiul Sighișoara, str. Rozelor, nr. 12, înscris în C.F. nr. 51427 Sighișoara (nr. C.F. vechi: 9523), nr. top. 3485/41, cuprins în inventarul domeniului privat al Municipiului Sighișoara, face obiectul actelor normative indicate mai sus;

Având în vedere că, în urma preluării și prelungirii contractului de închiriere, nu sunt afectate planurile de sistematizare şi că terenul nu face obiectul Legii nr. 10/2001, republicată, cu modificările şi completările ulterioare şi al Legii nr. 247/2005;

Ţinând cont de prevederile art. 555 - 566 şi art. 1777 - 1823 din Legea nr. 287/2009 privind Codul civil, republicat, cu modificările şi completările ulterioare şi ale Ordonanței de Urgență a Guvernului nr. 57/2019 privind Codul administrativ, cu modificările și completările ulterioare;

Având în vedere că, prin preluarea și prelungirea contractului de închiriere, se aduc venituri suplimentare la bugetul local;

Ținând cont de faptul că sunt întrunite condițiile legale pentru înscrierea dreptului de proprietate privată a Municipiului Sighișoara asupra imobilul – teren, în suprafață de 225 mp., situat în Municipiul Sighișoara, str. Rozelor, nr. 12, înscris în C.F. nr. 51427 Sighișoara (nr. C.F. vechi: 9523), nr. top. 3485/41, precum și pentru preluarea și prelungirea contractului de închiriere, sens în care este necesară adoptarea unei hotărâri de consiliu;
Având în vedere Raportul de specialitate al Direcției Administrarea Patrimoniului, înregistrat cu nr. 27.356/11.11.2020, prin care se propune intabularea dreptului de proprietate privată a Municipiului Sighișoara asupra unui imobil de natură teren, preluarea unui contract de închiriere și prelungirea acestuia;
Având în vedere avizele favorabile ale tuturor comisiilor pe domenii de specialitate;
În temeiul art. 129 alin. (2) lit. „c”, alin. (6) lit. „b”, alin. (14), art. 139 alin. (1) și alin. (3) lit. ,,gˮ şi a art. 196 alin. (1) lit. ,,aˮ din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare,

 H O T Ă R Ă Ş T E:

Art. 1. (1) Se certifică faptul că imobilul – teren, în suprafață de 225 mp., situat în Municipiul Sighișoara, str. Rozelor, nr. 12, înscris în C.F. nr. 51427 Sighișoara (nr. C.F. vechi: 9523), nr. top. 3485/41, este cuprins în inventarul domeniului privat al Municipiului Sighișoara.

(2) Se aprobă înscrierea dreptului de proprietate privată a Municipiului Sighișoara asupra imobilului de natură teren, prevăzut la alineatul anterior.

(3) Prezenta hotărâre se va depune la Biroul de Cadastru și Publicitate Imobiliară Sighișoara în vederea rectificării înscrierilor în cartea funciară cu privire la imobilul de natură teren identificat mai sus.

Art. 2. (1) Se aprobă preluarea, începând cu data adoptării prezentei, a contractului de închiriere nr. 389/31.12.2010, astfel cum a fost modificat și completat prin actul adițional nr. 1/27.11.2015, având ca obiect terenul în suprafață de 8 mp. pe care este edificat un balcon, parte din terenul în suprafață de 225 mp. aferent blocului de locuințe situat în Sighișoara, str. Rozelor, nr. 12, înscris în C.F. nr. 51427 Sighișoara (nr. C.F. vechi: 9523) cu nr. top. 3485/41, de către Seracu Mihai George și Seracu Alexandrina, ca urmare a dobândirii în proprietate a apartamentului nr. 2 din blocul de locuințe situat în Sighișoara, str. Rozelor, nr. 12, înscris în C.F. nr. 51427-C-U7 Sighișoara (nr. C.F. vechi: 9523/II) sub nr. top. 3485/41/II.
(2) Valoarea chiriei este de 120 lei/an, respectiv de 15 lei/mp./an, stabilită conform art. 1, litera c) din anexa nr. 8 la Hotărârea Consiliului Local Sighişoara nr. 203/28.11.2019 şi se va indexa anual cu indicele de inflaţie.

(3) Clauzele contractuale din contractul de închiriere nr. 389/31.12.2010, astfel cum a fost modificat și completat prin actul adițional nr. 1/27.11.2015, îşi menţin valabilitatea între Municipiul Sighişoara şi domnul Seracu Mihai George și doamna Seracu Alexandrina.

Art. 3. (1) Se aprobă prelungirea noului contract de închiriere rezultat în urma aplicării prevederilor art. 2 din prezenta hotărâre, al cărui termen va expira la data de 31.12.2020.

(2) Perioada pentru care se aprobă prelungirea contractului de închiriere este de 5 (cinci) ani, respectiv până la data de 31.12.2025.

(3) Prelungirea contractului de închiriere se va face prin act adiţional.

(4) Începând cu data de 01.01.2021, chiria va fi de 128 lei/an, respectiv de 16 lei/mp./an, stabilită conform art. 1, litera c) din anexa nr. 8 la Hotărârea Consiliului Local Sighişoara nr. 82/30.04.2020 şi se va indexa anual cu indicele de inflaţie.

Art. 4. Cu ducerea la îndeplinire a prevederilor prezentei hotărâri se încredinţează Primarul Municipiului Sighişoara, Direcţia Administrarea Patrimoniului, Biroul Public Cadastru și Agricultură, Biroul Buget, Contabilitate, Salarizare – Direcția Economică, Biroul Impozite și Taxe – Direcția Economică şi Biroul Juridic din cadrul Municipiului Sighişoara.

Art. 5. Prin grija d-nei Bizo Anca, Secretar General al Municipiului Sighişoara, prezenta hotărâre va fi comunicată, în termenul prevăzut de lege, Primarului Municipiului Sighişoara, Prefectului Judeţului Mureş şi se va aduce la cunoştinţă publică, prin publicarea pe pagina de internet la adresa www.sighisoara.org.ro.

PREŞEDINTE DE ŞEDINŢĂ,

  

    Burghelea Bogdan - Ioan   
                                               Contrasemnează pentru legalitate
                                      SECRETARUL GENERAL al municipiului,

                                                  Bizo Anca
(Prezenta s-a adoptat cu unanimitate de voturi)
  Prezenta s-a difuzat astfel:

  1 ex. dos. hotărâri;

  1 ex. dos. şedinţă;

  1 ex. Instituţia Prefectului - Judeţul Mureş;

  1 ex. Primar;
  1 ex. Secretar General;

  1 ex. Direcţia Generală Arhitect Șef;

  2 ex. Direcția Administrarea Patrimoniului;

  1 ex. Biroul Juridic;

  1 ex. Biroul Buget, Contabilitate, Salarizare – Direcția Economică;

  1 ex. Biroul Impozite și Taxe – Direcția Economică;

  2 ex. Biroul Public Cadastru și Agricultură.

13 ex.

B.A.          
